Helsingin Sanomissa julkaistu kolumni luokkaeroista herätti kiivaan keskustelun. Monen mielestä Suomessa luokkajaolla ei ole merkitystä.

Duunarivanhempien lapsi Janne Hakkarainen lähti yliopistoon opiskelemaan germaanista filologiaa. Kotona kannustettiin lukemaan, vaikka luettavaa ei juuri ollut.­

Pienestä pitäen Janne Hakkarainen, 29, muistaa isänsä kannustaneen lukemaan ja kouluttautumaan.

”Mitään syvällistä opinto-ohjausta en kotona saanut, mutta koulutusmyönteisiä kyllä oltiin, se oli varmaan kohdallani ratkaisevaa.”

Hakkaraisen vanhemmat edustavat perinteisiä duunariammatteja. Isä on puistotyöntekijä, ja äiti siivosi mutta teki uransa aikana monenlaisia töitä. Poika valitsi silti opintoalakseen germaanisen filologian, meni yliopistoon ja työskentelee nyt Oulun yliopiston ylioppilaskunnassa.